Broj: 711-I-914-P-224-18/19-06-11

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Nikole Ivaniša, zmajenika gradonačelnika Grada Rijeke**,na 45. sjednici, održanoj 5. travnja 2019.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Nikole Ivaniša, zamjenika gradonačelnika Grada Rijeke, neće se pokrenuti, s obzirom da povodom navoda iz prijave zaprimljene 17. lipnja 2018.g. nisu utvrđene okolnosti koje bi ukazivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Protiv dužnosnika Nikole Ivaniša, gradonačelnika Grada Rijeke, zaprimljena je dana 17. lipnja 2018.g. anonimna prijava koja je u knjizi ulazne pošte Povjerenstva zaprimljena pod brojem 711-U-1920-P-224/18-01-2, a povodom koje je otvoren predmet pod brojem: P-224/18.

U predmetnoj prijavi se navodi da je dužnosnik Nikola Ivaniš zajedno s županijskim vijećnikom Primorsko-goranske županije bio na utakmici u Rusiji u Kalinjingradu. U prilogu prijave dostavljena je fotografije na kojoj se vide dvije osobe na nogometnoj utakmici, s komentarima.

Uvidom u Registar dužnosnika utvrđeno je da dužnosnik Nikola Ivaniš obnaša dužnost zamjenika gradonačelnika Grada Rijeke od 9. lipnja 2017.g. Člankom 3. stavkom 1. točkom 43. ZSSI-a propisano je da su gradonačelnici, općinski načelnici i njihovi zamjenici dužnosnici u smislu ZSSI-a, stoga je i Nikola Ivaniš, povodom obnašanja navedene dužnosti obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenoj prijavi pribavilo relevantne podatke i dokumentaciju u svrhu stjecanja vlastitih saznanja o postojanju ili nepostojanju okolnosti koje bi ukazivale na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Povjerenstvo je od Grada Rijeke zatražilo očitovanje je li dužnosnik Nikola Ivaniš, zamjenik gradonačelnika Grada Rijeke, boravio dana 16. lipnja 2018.g. u Kalinjingradu, Ruska Federacija, i ukoliko jest tko je i kako snosio troškove puta i smještaja.

Dana 19. ožujka 2019.g. zaprimljeno je očitovanje Grada Rijeke, KLASA: 023-01/19-13/19, URBROJ: 2170/01-15-00-19-2 od 7. ožujka 2019.g., u kojem se navodi kako je pregledom putnih naloga i svih isplata u 2018.g. ustanovljeno da nije evidentiran putni nalog za dužnosnika Nikolu Ivaniša za spomenuti boravaka u Kalinjingradu, Ruska Federacija, 16. lipnja 2018.g., niti je evidentiran trošak/isplata po toj osnovi.

Od Hrvatskog nogometnog saveza zatraženo je očitovanje obnaša li dužnosnik Nikola Ivaniš (ili je obnašao) neku od funkcija u tijelima Hrvatskog nogometnog saveza te je li Hrvatski nogometni savez podmirio troškove prisustvovanja (troškove puta i/ili smještaja i/ili ulaznice ili neki dr. trošak) na nekoj od utakmica Svjetskog prvenstva u nogometu 2018. ili na nekoj drugoj (kvalifikacijskoj) utakmici na kojoj je igrala hrvatska nogometna reprezentacija. Navedeni dopis Hrvatskom nogometnom savezu upućen je 4. srpnja 2018.g. i požuren 16. siječnja 2019.g., ali nikada nije zaprimljen odgovor.

Slijedom navedenog, Povjerenstvo nije utvrdilo da bi dužnosnik na predmetno putovanje, na kojem je prema navodima iz prijave išao na utakmicu, išao na teret Proračuna Grada Rijeke, niti da bi mu predmetni put platio Hrvatski nogometni savez. Stoga Povjerenstvo zaključuje kako nisu utvrđene okolnosti koje bi ukazivale da je prijavljeni dužnosnik Nikola Ivaniš, povodom mogućeg boravaka u Kalinjingradu, počinio povredu neke od odredbi ZSSI-a te je odlučilo kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Nikola Ivaniš, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana